Official Journal L 014 , 20/01/2000 P. 0029 - 0035



SMERNICA 1999/95/ES EURÓPSKEHO PARLAMENTU A RADY z 13. decembra 1999, ktorá sa týka uplatňovania ustanovení pokiaľ ide o pracovný čas námorníkov na lodiach kotviacich v prístavoch spoločenstva EURÓPSKY PARLAMENT A RADA EURÓPSKEJ ÚNIE, so zreteľom na Zmluvu o založení Európskeho spoločenstva, najmä na článok 80 ods. 2, so zreteľom na návrh Komisie1, so zreteľom na stanovisko Hospodárskeho a sociálneho výboru2, konajúc v súlade s postupom, ktorý je ustanovený v článku 251 zmluvy3, keďže: (1) činnosť spoločenstva v oblasti sociálnej politiky má za cieľ medziiným zlepšovanie zdravia a bezpečnosti pracovníkov v ich pracovnom prostredí; (2) činnosť spoločenstva v oblasti námornej dopravy má za cieľ medzi iným zlepšovanie pracovných a životných podmienok námorníkov na palube lode, bezpečnosti na mori a prevenciu znečistenia spôsobeného námornými nehodami; (3) konferencia Medzinárodnej organizácie práce (ILO) prijala počas svojho osemdesiateho štvrtého zasadania od 8. do 22. októbra 1996 Dohovor ILO č. 180 týkajúci sa pracovného času námorníkov a posádky lodí, 1996 (ďalej len "dohovor ILO č. 180") a Protokol k Dohovoru o obchodnej lodnej doprave (minimálne normy), 1976 (ďalej len "protokol k dohovoru ILO č. 147"); (4) Smernica Rady 99/63/ES z 21. júna 1999 týkajúca sa dohody o organizovaní pracovného času námorníkov, ktorú uzatvorili Asociácia majiteľov lodí Európskeho spoločenstva (ECSA) a Federácia odborov pracovníkov v doprave v Európskej únii (FST)4, ktorá bola prijatá podľa článku 139 (2) zmluvy, má za cieľ uviesť do platnosti uvedenú dohodu uzatvorenú 30. septembra 1998 (ďalej len "dohoda"); v obsahu dohody sú premietnuté niektoré ustanovenia Dohovoru ILO č. 180; dohoda sa vzťahuje na námorníkov na palube každej lode plaviacej sa po mori, či už v štátnom alebo v súkromnom vlastníctve, ktorá je zaregistrovaná na území ktoréhokoľvek členského štátu a normálne sa zapája do komerčných námorných činností; (5) účelom tejto smernice je uplatňovať ustanovenia smernice 1999/63/ES, v ktorých sú premietnuté ustanovenia Dohovoru ILO č. 180 na každú loď kotviacu v ktoromkoľvek prístave spoločenstva bez ohľadu na vlajku, pod ktorou sa plaví, s cieľom identifikovať a naprávať akúkoľvek situáciu, ktorá je zjavne riskantná pre bezpečnosť alebo zdravie námorníkov; smernica 1999/63/ES však zahŕňa požiadavky, ktoré sa nenachádzajú v Dohovore ILO č. 180 a ktoré by sa preto nemali uplatňovať na palubách lodí, ktoré sa neplavia pod vlajkou niektorého z členských štátov; (6) smernica 1999/63/ES sa vzťahuje na námorníkov na palube každej lode plaviacej sa po mori, ktorá je zaregistrovaná na území jedného z členských štátov; členské štáty by mali monitorovať súlad so všetkými ustanoveniami uvedenej smernice na lodiach zaregistrovaných na ich území; (7) s cieľom zachovať bezpečnosť a zabrániť narušeniu hospodárskej súťaže by sa členským štátom malo umožniť preverovať si súlad s príslušnými ustanoveniami smernice 1999/63/ES u všetkých plavidiel kotviacich v ich prístavoch bez ohľadu na štát, v ktorom sú zaregistrované; (8) najmä lodiam plaviacim sa pod vlajkou štátu, ktorý nie je zmluvnou stranou Dohovoru ILO č. 180 alebo Protokolu k Dohovoru ILO č. 147, by nemala byť poskytnutá lepšia starostlivosť ako tým, ktoré sa plavia pod vlajkou štátu, ktorý je zmluvnou stranou buď dohovoru, alebo protokolu, alebo obidvoch z nich; (9) na kontrolu efektívneho uplatňovania smernice 1999/63/ES je potrebné, aby členské štáty vykonávali kontroly na palubách lodí najmä po obdržaní sťažnosti od kapitána, člena posádky alebo akejkoľvek osoby, alebo organizácie s oprávneným záujmom o bezpečnosť prevádzky na lodi, o životné a pracovné podmienky na palube lode alebo o predchádzanie znečisteniu; (10) na účely tejto smernice môžu členské štáty na základe svojho vlastného podnetu vymenovať podľa potreby prístavných inšpektorov štátnej kontroly, aby vykonávali kontroly na palubách plavidiel kotviacich v prístavoch spoločenstva; (11) dôkazy o tom, že loď nespĺňa požiadavky smernice 1999/63/ES, je možné získať po preverení organizácie práce na palube lode a záznamov o pracovnom čase alebo čase odpočinku námorníkov, alebo v prípade, že inšpektor sa opodstatnene domnieva, že námorníci sú nadmerne vyčerpaní; (12) aby sa napravili akékoľvek podmienky na lodi, ktoré sú jednoznačne riskantné pre bezpečnosť alebo zdravie, môže členský štát, v ktorého prístave loď zakotvila, udeliť zákaz opustenia prístavu až dovtedy, kým sa napravia zistené nedostatky alebo keď si posádka dostatočne oddýchne; (13) keďže v smernici 1999/63/ES sú premietnuté ustanovenia Dohovoru ILO č. 180, môže sa preverenie súladu na lodiach zaregistrovaných na území tretieho štátu s ustanoveniami uvedenej smernice uskutočniť iba vtedy, keď uvedený dohovor nadobudne platnosť, PRIJALI TÚTO SMERNICU: Článok 1 Cieľ a rozsah 1. Cieľom tejto smernice je poskytnúť mechanizmus na preverovanie a uplatňovanie súladu so smernicou 1999/63/ES na lodiach kotviacich v prístavoch členských štátov kvôli zlepšeniu námornej bezpečnosti, pracovných podmienok a zdravia a bezpečnosti námorníkov na palubách lodí. 2. Členské štáty prijmú vhodné opatrenia na zabezpečenie toho, aby lode, ktoré nie sú zaregistrované na ich území alebo sa neplavia pod ich vlajkou, boli v súlade s článkami 1 až 12 dohody, ktorá je prílohou smernice 1999/63/ES. Článok 2 Definície Na účely tejto smernice a) "loď" znamená akékoľvek morské/oceánske/plavidlo, v štátnom alebo v súkromnom vlastníctve, ktoré sa riadne zapája do námorných obchodných činností. Rybárske lode nie sú do tejto definície zahrnuté. b) "príslušný orgán" znamená orgány určené členskými štátmi na výkon funkcií podľa tejto smernice, c) "kontrolór" znamená štátneho zamestnanca alebo osobu, riadne oprávnenú príslušným orgánom členského štátu na kontrolu pracovných podmienok na palube a zodpovedajúcu sa takémuto príslušnému orgánu, d) "sťažnosť" znamená akúkoľvek informáciu alebo správu podanú ktorýmkoľvek členom posádky, odborným orgánom, združením, odborovým zväzom alebo všeobecne ktoroukoľvek osobou so záujmom o bezpečnosť prevádzky na lodi vrátane záujmu o bezpečnosť alebo zdravie posádky. Článok 3 Vypracovanie správ Bez toho, aby bol dotknutý článok 1 ods. 2, ak členský štát, v ktorého prístave loď dobrovoľne kotví v rámci svojich normálnych pracovných povinností alebo z prevádzkových dôvodov, obdrží sťažnosť, ktorú nepovažuje za zjavne neopodstatnenú alebo ak získa dôkazy, že loď sa neriadi podľa noriem, ktoré sú uvedené v smernici 1999/63/ES, vypracuje správu adresovanú vláde krajiny, v ktorej je loď zaregistrovaná a v prípade, že kontrola vykonaná podľa článku 4 poskytne podstatné dôkazy, prijme členský štát nevyhnutné opatrenia na zabezpečenie toho, aby sa napravili akékoľvek podmienky na palube, ktoré sú zjavne riskantné pre bezpečnosť alebo zdravie posádky. Totožnosť osoby podávajúcej správu alebo sťažnosť sa kapitánovi, alebo majiteľovi príslušnej lode nesmie odhaliť. Článok 4 Kontrola a podrobnejšia kontrola 1. S cieľom získať dôkazy o tom, že loď nevyhovuje požiadavkám smernice 1999/63/ES kontrolór pri vykonávaní kontroly zisťuje: - či sa tam zriadila tabuľa s organizáciou práce na palube lode v pracovnom jazyku alebo jazykoch lode a v angličtine podľa vzorovej úpravy vytlačenej v prílohe I alebo v inej ekvivalentnej úprave a či je vyvesená na palube na ľahko dostupnom mieste; - či sa zaviedli záznamy o pracovnom čase a o čase odpočinku námorníkov v pracovnom jazyku alebo jazykoch lode a v angličtine podľa vzorovej úpravy vytlačenej v prílohe II alebo v inej ekvivalentnej úprave, či sa na palube dodržiavajú a či je dôkaz o tom, že záznamy schválil príslušný orgán štátu, v ktorom je loď zaregistrovaná. 2. V prípade, že bola daná sťažnosť alebo sa inšpektor na základe svojich pozorovaní domnieva, že námorníci sú príliš vyčerpaní, vykoná podrobnejšiu inšpekciu v zmysle odseku 1, aby zistil, či zaznamenaný pracovný čas alebo čas odpočinku vyhovujú normám uvedeným v smernici 1999/63/ES a že sa riadne dodržiavajú, pričom zohľadní iné záznamy týkajúce sa prevádzky na lodi. Článok 5 Odstránenie/Náprava/nedostatkov 1. Ak kontrola alebo podrobnejšia inšpekcia odhalí, že loď nevyhovuje požiadavkám smernice 1999/63/ES, prijme členský štát opatrenia nevyhnutné na zabezpečenie toho, aby sa napravili akékoľvek podmienky na palube, ktoré sú zjavne riskantné pre bezpečnosť alebo zdravie námorníkov. Takéto opatrenia môžu zahŕňať zákaz opustenia prístavu, pokiaľ sa nenapravia nedostatky alebo pokiaľ si námorníci dostatočne neoddýchnu. 2. Ak existuje jasný dôkaz, že hliadkujúci pracovníci pre prvú hliadku alebo pre nasledujúce hliadky na vystriedanie sú príliš unavení, členský štát zabezpečí, že loď neopustí prístav, pokiaľ sa nenapravia nedostatky alebo pokiaľ si námorníci dostatočne neoddýchnu. Článok 6 Postup kontroly 1. V prípade, že sa lodi zakáže opustiť prístav v zmysle článku 5, informuje príslušný orgán členského štátu kapitána, majiteľa alebo prevádzkovateľa, správu príslušného štátu podľa vlajky alebo štátu, v ktorom je loď zaregistrovaná, alebo konzula, alebo v prípade jeho neprítomnosti najbližšieho diplomatického zástupcu štátu, o výsledkoch inšpekcie uvedenej v článku 4, o akýchkoľvek rozhodnutiach, ktoré prijal kontrolór a o požadovaných nápravných opatreniach, ak je to potrebné. 2. Pri vykonávaní kontroly podľa tejto smernice by sa malo vynaložiť všetko úsilie, aby sa zabránilo prílišnému zdržaniu. V prípade prílišného zdržania má majiteľ alebo prevádzkovateľ právo na náhradu akejkoľvek straty alebo škody, ktorú utrpel. V každom prípade údajného prílišného zdržania je dôkazné bremeno na majiteľovi alebo prevádzkovateľovi lode. Článok 7 Právo odvolať sa 1. Majiteľ alebo prevádzkovateľ lode, alebo jeho zástupca v členskom štáte má právo odvolať sa proti rozhodnutiu o zadržaní, ktoré prijal príslušný orgán. Odvolanie nespôsobí odklad zadržania. 2. Za týmto účelom členské štáty zavedú a dodržia vhodné postupy v súlade so svojimi vnútroštátnymi právnymi predpismi. 3. Príslušný orgán riadne informuje kapitána lode uvedenej v odseku 1 o práve na odvolanie. Článok 8 Správna spolupráca 1. V súlade s podmienkami, ktoré sú ustanovené v článku 14 smernice 95/21/ES z 19. júna 1995 týkajúcej sa uplatňovania medzinárodných noriem pre bezpečnosť lodí, predchádzania znečisteniu a životných a pracovných podmienok na palube lode (štátna prístavná kontrola), pokiaľ ide o využívanie prístavov spoločenstva a o plavbu vo vodách pod jurisdikciou členských štátov1, členské štáty prijmú potrebné opatrenia na zabezpečenie spolupráce medzi príslušnými orgánmi a príslušnými kompetentnými orgánmi iných členských štátov, aby sa zabezpečilo účinné uplatňovanie tejto smernice a oznámi Komisii vykonané opatrenia. 2. Informácie o opatreniach prijatých podľa článkov 4 a 5 sa uverejnia v súlade s postupmi, ktoré sú stanovené v prvom odseku článku 15 smernice 95/21/ES. Článok 9 Doložka o "skončení priaznivejšieho zaobchádzania" Pri vykonávaní kontroly na lodi zaregistrovanej na území alebo plaviacej sa pod vlajkou štátu, ktorý nepodpísal Dohovor ILO č. 180 alebo Protokol k Dohovoru ILO č. 147, členský štát po nadobudnutí účinnosti dohovoru a protokolu zabezpečí, že zaobchádzanie stanovené pre takéto lode a ich posádky už nebude priaznivejšie ako to, ktoré je stanovené pre lode pod vlajkou štátu, ktorý je stranou buď Dohovoru ILO č. 180, alebo protokolu k Dohovoru ILO č. 147, alebo obidvoch. Článok 10 Záverečné ustanovenia 1. Členské štáty uvedú do platnosti zákony, iné predpisy a správne opatrenia nevyhnutné na dosiahnutie súladu s touto smernicou najneskôr do 30. júna 2002. 2. Keď členské štáty prijmú opatrenia uvedené v odseku 1, budú tieto obsahovať odkaz na túto smernicu alebo budú doplnené takýmto odkazom pri ich úradnom uverejnení. Spôsoby uvádzania takýchto odkazov ustanovia členské štáty. 3. Členské štáty bezodkladne oznámia Komisii znenie všetkých ustanovení vnútroštátneho práva, ktoré prijmú v oblasti upravenej touto smernicou. Komisia o tom bude informovať ostatné členské štáty. Článok 11 Lode z nečlenských štátov Táto smernica sa vzťahuje iba na lode, ktoré nie sú zaregistrované na území členského štátu alebo sa neplavia pod vlajkou členského štátu v deň nadobudnutia účinnosti Dohovoru ILO č. 180 a v deň nadobudnutia účinnosti Protokolu k Dohovoru ILO č. 147. Článok 12 Nadobudnutie účinnosti Táto smernica nadobúda účinnosť v deň jej uverejnenia v Úradnom vestníku Európskych spoločenstiev. Článok 13 Adresovanie Táto smernica je adresovaná členským štátom. V Bruseli 13. decembra 1999 Za Európsky parlament Predseda N. FONTANE Za Radu Predseda S. HASSI 1Ú. v. ES C 43, 17. 2. 1999, s.16. 2)Ú. v. ES C 138, 18. 5. 1999, s. 33. 3Stanovisko Európskeho parlamentu zo 14. apríla 1999 (Ú. v. ES C 219, 30. 7. 1999, s. 240), spoločná pozícia Rady z 12. júla 1999 (Ú. v. ES C 249, 1. 9. 1999, s. 7) a rozhodnutie Európskeho parlamentu zo 4. novembra 1999 (zatiaľ neuverejnené v Úradnom vestníku. 4Ú. v. ES L 167, 2. 7. 1999, s. 37. 1Ú. v. ES L 157, 7. 7. 1995, s. 1. Smernica naposledy zmenená a doplnená smernicou 98/42/ES (Ú. v. ES L 184, 27. 6. 1998, s. 40).